Nej tak til udvidelse af Aarhus Havn. Er Aarhus blevet alvorligt syg? De senere år er der blevet bygget så voldsomt i Aarhus, at der mange steder er forsvundet lys og luft hvor der før var grønne områder. Jeg har været til flere møder med Aarhus Kommune, hvor den tidligere stadsarkitekt Stephen Willacy nærmest var helt besat af at bygge højt og tæt. Der skulle nedrives fine velholdte parceller fra 1920'erne og 30'erne for at bygge etagekarrér i 6 etager, klods op af de tilbage blivende villaer, der fik direkte indkig til deres privat liv og forringelse af husets værdi. Der er også kommet en væsentlig øget trafiktæthed, der gør at man nu sidder i én lang bilkø på ringvejene. Vi så på disse møder et bykort, hvor hr. Willacy kunne udpege flere åbne pladser og torve hvor der kunne bygges højt og tæt. Det mindede om en kræftsvulst der langsom bredte sig på bykortet hvor alt lys og luft forsvandt. Nu vil man så bygge ud i Aarhus bugten, hvor det frie udsyn til bugten og mols forsvinder. Man vil opgrave bundslam med div. tungmetaller og sprede det ud ved Hjelm dyb, Fløjstrup strand og Mariendal strand, der alle steder er yndet udflugtsmål for lystfiskere og strandgæster, med uoprettelige miljøskader tilfølge. Denne udvidelse giver igen øget trafik, både på havet og vejene. En af løsningerne må være at bruge pengene på at bygge en motorvej til Grenå, som man skulle have gjort fra starten i stedet for den umulige motortrafikvej med ringe forbindelser til Tirstrup/Aarhus lufthavn. Grenå har plads og vil gerne have en containerhavn, Ellers er Aarhus på vej til at blive alvorligt syg, uden mulighed for helbredelse. Herligheden til skov og strand forsvinder sammen med borgerne.